Köztársaság város

Köztársaság Város a Legend of Avatars játék egyik fő helyszíne, az Egyesült Nemzetek Köztársaságának fővárosa. A Száz Éves Háborút követően Aang Avatár, és Tűz Ura Zuko alapította azzal a szándékkal, hogy egyfajta olvasztótégelyévé váljon a népeknek - egy ötödik országgá, amely bármely elem fiait és lányait befogadja. Köztársaság Város a világ legmodernebb városai közé is tartozik - felhőkarcolók nyúlnak az ég felé, a modern rendőrségi épület és kórház, a távolról is látható pro-idomár aréna és nagykövetségek mellett már kevés a régi hagyományokat idéző terület.

## Történelem

A Száz Éves Háború után Aang és Zuko kénytelenek voltak szembesülni vele, hogy a korábbi világrend visszaállítására vonatkozó törekvéseik nem csak lehetetlennel határosak, de sokan nem is támogatják. A Tűz Népének kolóniáin vegyes családok alakultak ki, földidomárok vallották magukat a Tűz Népe polgárainak. Egy Yu Dao nevű kis város került az ellenállás élére, innen kiindulva tüntetések és esetenként merényletek indultak a Tűz Ura ellen, hogy megállítsák a helyreállítási mozgalmat. Az érvek rövidesen kivívták Zuko szimpátiáját, aki megvonta a támogatását a mozgalomtól, és a polgárok oldalára állt, élesen szembehelyezkedve Aanggal. A konfliktust végül sikerült elsimítani, de nyilvánvaló volt, hogy a kolóniák nem tartozhatnak egyik egykori országhoz sem: helyette független státuszt kaptak.

A függetlenség kinyilvánítását követően a vegyes kolóniák gyors fejlődésnek indultak. A Tűz Népének képességei és technológiája kombinálva a Föld Királyságának erőforrásaival elérte, hogy virágzásnak indult a bányászat, és megkezdődött az iparosodás. A fejlődés egyben az első konfliktusokat is hozta: az egyre terjeszkedő városokban felütötte a fejét a bűnözés, megjelent a munkanélküliség, és kiéleződtek az ellentétek idomárok és nem-idomárok között. Aang Avatár és társai végül sikeresen lecsillapították a kedélyeket, és a független kolóniákat egy ötödik nemzetként különítették el, a Föld Királyával kiegyezve: a legnagyobb lélekszámú iparosodott várost pedig Köztársaság Város néven megtették a fővárossá. A nagymértékű támogatásnak, és sok bevándorlónak hála Köztársaság Város néhány évtizeden belül metropolisz lett: a bűnözésen azonban ez nem segített.

AG 128-ban egy véridomár, Yakone a Köztársaság városi alvilág élére került, a képességének használatával - Aang és Toph Beifong, az akkori rendőrfőnök sikeresen letartóztatták és bíróság elé állították (ahol el is ítélték), később azonban megkísérelt megszökni a büntetés elől. Aang képes volt megállítani, és megfosztani őt a képességétől, abban a hitben, hogy ha Yakone meg is szökik, így többet nem árthat másoknak. A férfi később valóban kiszabadult a börtönből, és északra menekült.

### Az Egyenlőségiek és Amon

AG 170-ben, Aang Avatár halála után tizenhét évvel idomárellenes forradalom indult egy férfi, Amon vezetésével, aki azt állította, az Avatárhoz hasonlóan képes megfosztani másokat a képességüktől. A mozgalom sok támogatót nyert, fő tisztségviselőket is megtámadtak, több terrorista akciót szerveztek, és átmenetileg át is vették a hatalmat a városban, visszaszorítva az Egyesült Erők egy hadtestjét is. Amonról idővel kiderült, hogy valójában véridomár, Yakone fia, ennek leleplezése pedig súlyos csapást jelentett a forradalmárok moráljára - fegyverszünetet eredményezett, a felelősök letartóztatását, és végső soron a forradalom teljes bukását.

Ugyanakkor az eset elég tanulságosnak bizonyult, és egyértelművé tette, hogy sokkal nagyobb esélyegyenlőségre van szükség a nem-idomárok számára. A város az idomárokból álló tanács helyett elnököt választott, a szintén átlagember Raikót. Több vállalat vezetője is felemelkedett, egyre nagyobb figyelmet kapott például Varrick, a feltaláló is. Az idomárbűnözés ugyan ismét felemelkedett, de a rendőrség fel volt készülve rá.

### A Víz Törzseinek Polgárháborúja és a Harmonikus Együttállás

AG 171-ben konfliktus robbant ki az Északi és a Déli Víztörzsek között, ami a városra is hatást gyakorolt. A városban élő, déli származású vízidomárok és szimpatizánsaik békés tüntetést tartottak a nagykövetségük előtt, amit azonban több északi is megzavart, hamarosan pedig az Agni Kai triád robbanóanyagokat helyezett el az épületben, tragédiába fullasztva az eseményt.

Az Együttállás éjszakáján Korra Avatár és Vaatu, a sötétség szellemének utolsó harca is a városban, a Yue Öbölben zajlott - a támadás eredményeként a szellemvadon indái és gyökerei fonták be a várost. Noha Korra Avatár győzött a harcban, arra jutott, hogy hagyja, hogy a két világ együtt létezzen tovább, ezzel megzavarva a város életét: a gyökerek és indák rövidesen egyre terjeszkedő vadonná lettek, amibe ismét beköltöztek a szellemek. A konfliktus az Avatár és az Elnök között odáig vezetett, hogy Korrát átmenetileg kitiltották a városból - csak hónapokkal később, mikor a lány lebénult a Vörös Lótusz támadása után, akkor kapott hivatalos bocsánatkérést és fogadták vissza.

### A Föld Birodalma

AG 174-ig a város gyökeres változásokon ment keresztül - Asami Sato vezetésével jelentősen átszervezték, elérve, hogy a szellemek és emberek egymással békében tudjanak létezni. A levegőidomárok, akik korábban kizárólag a levegőtemplom szigeten éltek, immár szerves részeivé váltak a város és a világ életének, szinte bárhol látni őket, amint segíteni és tanítani próbálnak.

AG 174-ben, a Föld Királyságát ért krízis miatt egy fiatal nő, az egykor zaofui polgár Kuvira magához ragadta a hatalmat, agresszíven, de nagyon hatékonyan helyreállítva a rendet az országban. Varrick támogatásával rengeteg addig ismeretlen fegyvert fejlesztett, és mikor Köztársaság Városban ünnepélyesen át kellett volna adnia a hatalmat az új királynak, megtagadta azt, és kikiáltotta magát a Föld Birodalma vezetőjének. A harcok nem kerülték el a várost, ugyanis Kuvira úgy vélte, a terület történelmileg a Föld Királyságához tartozik. Korra Avatár, aki ekkorra gyógyult fel a sérüléseiből, felvette ellene a harcot - Kuvira egyik fegyverének, egy szellemindákból kinyert energiával működő ágyúnak elsülése azt eredményezte, hogy egy harmadik portál nyílt a város közepén. A támadást követően újabb helyreállítási műveletek indultak (részben azért is, mert a portál környékén gyakorlatilag minden elpusztult).

### Jelen

A Legend of Avatars: The Next Generation huszonöt évvel a Korra legendája vége után játszódik, amikor Köztársaság Város már teljesen alkalmazkodott a változásokhoz, és a város élén új, idomárokat kevésbé támogató vezetőség áll.

## Felépítés

A város néhány jellemző helyszíne:

* Belváros
* Ipari negyed
* Kertváros
* Korra Avatár Park (régen: Köztársaság városi park)
* Rendőrség
* Városháza
* Szellemátjáró
* Idomár aréna
* Sárkányházak kerülete
* Kikötő
* Levegőtemplom-sziget
* Aang Avatár Emléksziget
* Selyemút-híd

## Közlekedés

Köztársaság Városban elterjedt az automobilok (feltalálójuk után Satomobilok) használata, illetve személyi motorok, vonatok, és léghajók is gyakran láthatóak. A tömegközlekedés fő eszközei a vonatok.

Az utak a városon belül a szellemvadon miatti áttervezésnek köszönhetően néhol egészen látványosak - különböző magasságokban, fák és indák között futnak.